Na temelju članka 14. Zakona o priznavanju istovrijednosti stranih školskih svjedodžbi i diploma (»Narodne novine« br. 57/96) ministar znanosti i tehnologije donosi

**PRAVILNIK O VISINI NAKNADE ZA TROŠKOVE POSTUPKA PRIZNAVANJA POTPUNE ISTOVRIJEDNOSTI ODNOSNO ISTOVRIJEDNOSTI STRANIH DIPLOMA**

(“Narodne novine”, broj 34/00)   
  
I. UVODNE ODREDBE

Članak 1.

Ovim Pravilnikom određuje se visina naknade za troškove postupka priznavanja potpune istovrijednosti odnosno istovrijednosti stranih diploma te visina naknade za utvrđivanje sukladnosti nastavnih programa obrazovnih ustanova Bosne i Hercegovine s nastavnim programima u Republici Hrvatskoj.

II. VISINA NAKNADE ZA TROŠKOVE POSTUPKA PRIZNAVANJA POTPUNE ISTOVRIJEDNOSTI

Članak 2.

Visina naknade za troškove postupka priznavanja potpune istovrijednosti stranih diploma o završenom dodiplomskom sveučilišnom i stručnom studiju iznosi 2.000,00 kuna (slovima: dvijetisućekuna), a uplaćuje se na žiro račun javnog visokog učilišta koje provodi postupak.

Članak 3.

Visina naknade za troškove postupka priznavanja potpune istovrijednosti stranih diploma o magisteriju i doktoratu znanosti iznosi 3.000,00 kuna (slovima: tritisućekuna), a uplaćuje se na žiro račun javnog visokog učilišta koje provodi postupak.

Članak 4.

Visina naknade za troškove postupka priznavanja potpune istovrijednosti diploma koje su hrvatski državljani i pripadnici hrvatskog naroda koji nisu hrvatski državljani stekli na visokim učilištima u republikama bivše SFR Jugoslavije, iznosi najviše do 70% od iznosa iz članka 2. i 3. ovog Pravilnika, a uplaćuje se na žiro račun javnog visokog učilišta koje provodi postupak.

III. VISINA NAKNADE ZA TROŠKOVE POSTUPKA PRIZNAVANJA ISTOVRIJEDNOSTI

Članak 5.

Visina naknade za troškove postupka priznavanja istovrijednosti stranih diploma o završenom dodiplomskom sveučilišnom i stručnom studiju te dijelovima visoke naobrazbe i ispitima iznosi 1.000,00 kuna (slovima: tisućukuna), a uplaćuje se na žiro račun javnog visokog učilišta koje provodi postupak.

Članak 6.

Visina naknade za troškove postupka priznavanja istovrijednosti stranih diploma o završenom magisteriju znanosti, iznosi 1.500,00 kuna (slovima: tisućupetstokuna), a uplaćuje se na žiro račun javnog visokog učilišta koje provodi postupak.

Članak 7.

Visina naknade za troškove postupka priznavanja istovrijednosti stranih diploma koju su hrvatski državljani i pripadnici hrvatskog naroda koji nisu hrvatski državljani stekli na visokim učilištima u republikama bivše SFR Jugoslavije, iznosi najviše do 70% od iznosa iz članka 5. i 6. ovog Pravilnika, a uplaćuje se na žiroračun visokog učilišta koje provodi postupak.

IV. PRIJELAZNE I ZAVRŠNE ODREDBE

Članak 8.

Ako uz zahtjev iz članaka 2. do 7. ovog Pravilnika nije dostavljen dokaz da je uplaćena naknada za troškove postupka ili ako naknada nije uplaćena u punom iznosu, javno visoko učilište koje provodi postupak pozvat će pismeno podnositelja zahtjeva da u roku od 15 dana plati naknadu.   
Ako podnositelj zahtjeva ne plati dužnu naknadu, naplata će se obaviti prije uručenja rješenja.

Članak 9.

U postupku utvrđivanja sukladnosti nastavnih programa obrazovnih ustanova Bosne i Hercegovine s nastavnim programima u Republici Hrvatskoj, naknada za troškove postupka iznosi najviše do 30% od naknada utvrđenih ovim Pravilnikom za postupke priznavanja potpune istovrijednosti ili istovrijednosti stranih diploma.

Članak 10.

Strani državljani, odnosno osobe bez državljanstva, koji uz uvjet uzajamnosti mogu podnositi zahtjeve iz članka 2. do 7. ovog Pravilnika uplaćuju naknadu za troškove postupka u istom iznosu kao i hrvatski državljani.

Članak 11.

Ovaj Pravilnik stupa na snagu osmog dana od dana objave u »Narodnim novinama«.